Dwonsɔ akwaa mu haw yɛ nsaneyadeɛ a yadeɛ mmoa na ɛde ba. Yadeɛ mmoa yi tumi ha akwaa ahodoɔ no mu biara a ɛka bɔm yɛ dwonsɔ ho adwuma wɔ nipadua no mu na ɛsane hwɛ sɛ ɛbɛba abɔntene no. Saa akwaa yinom ne, wo saa ahodoɔ mmienu no, dwonsɔtwaa, drobɛn a ɛgye dwonso firi saa no hɔ de bɛgu dwonsɔtwaa no mu ɛnne drobɛn a ɛgye dwonsɔ firi dwonsɔtwaa no hɔ de ba abɔntene. Sɛ ɔhaw ba saa akwaa yinom biara ho a, yɛka no sɛ saa nipa no anya dwonsɔ akwaa mu haw.
Adɔkotafoɔ kyerɛ sɛ mmaa taa nya saa ɔhaw yi ntɛntɛm so sene mmarima ɛfiri sɛ, wɔn drobɛn a ɛgye dwonsɔ firi dwonsɔtwaa no hɔ de ba abɔntene no yɛ tia sene mmarima deɛ. Bio nso, ɛsiane sɛ tokuro a dwonsɔ nam mu pue wɔ mmaa ho no ne wɔn to kwan bɛn no nti, wɔtumi fa yadeɛ mmoa firi wɔn to kwan ano hɔ kɔ wɔn dwonsɔtwaa no mu.
Nsɛnkyerɛnneɛ a ɛda adi wɔ obi a ɔwɔ haw wɔ ne dwonsɔ akwaa ho.
1. Nipa no te nka toatoa so sɛ ɔpɛ sɛ ɔdwonsɔ.
2. Ɔte nka sɛ n’ase anaa ne barima mu hyehye no berɛ a ɔredwonsɔ.
3. Wɔn dwonsɔ ani tumi sesa yɛ kusuu, na nka nso firi mu ba.
4. Ebinom nso dwonsɔ ani tumi yɛ kɔɔ sɛ mogya.
5. Mmaa binom ayaase tumi yɛ wɔn ya pa ara, ne titiri ne berɛ a wɔredwonsɔ.
6. Mmarima binom nso te yea wɔ wɔn to kwan no ano berɛ a wɔrekyem adwonsɔ no.
Nneɛma ahodoɔ a ɛtumi bɔ kwan ma obi nya dwonsɔ akwaa mu yadeɛ.
1. Sɛ woyɛ ɔbaa.
2. Mmaa a wɔtaa ne mmarima hyia wɔ nna mu no tumi nya saa yadeɛ ntɛm so sene wɔn a wɔntaa ne mmarima nhyiam.
3. Sɛ biribi rehono dwonsɔtwaa no ano. Sɛ ebia dwonsɔtoa no rehonhono asi dwonsɔtwaa no ano kwan.
4. Sɛ obi nkwammoa no ahoɔden reba fam.
5. Wɔn a wɔde nnuro ahodoɔ hyɛ wɔn ase de bɔ wɔn ho ban firi nyinsɛn ho.
Kenkan atwerɛ yi yie, wohunu sɛ nsɛnkyerɛnneɛ ahodoɔ a ɛwɔ hɔ no mu bi da adi wɔ wo ho a, yɛ no ntɛm kɔhunu wo dɔkota. Ntenatena ho mma no nkɔduru tebea a ɛho ayarehwɛ no bɛyɛ den. Afei, kyɛ ma wo nua bi na ɔno nso nkenkan, ebia na aboa no bi.
